**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2017 ԹՎԱԿԱՆԻ ՄԱՅԻՍԻ 4-Ի N 526-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ՎԵՐԱԲԵՐՅԱԼ**

1. **ԱՌԿԱ ԻՐԱՎԻՃԱԿԸ ԵՎ ԿԱՐԳԱՎՈՐՄԱՆ ԵՆԹԱԿԱ ԽՆԴԻՐՆԵՐԸ**

ՏՀԶԿ հանրային գնումների սկզբունքների համաձայն հանրային գնումներին հասանելիության ռիսկերը ներառում են ՓՄՁ սուբյեկտների առջև ծառացող ֆինանսական խոչընդոտները[[1]](#footnote-1)։ Որպես կանոն` ՓՄՁ սուբյեկտները չեն ունենում այնքան ազատ ֆինանսական միջոցներ կամ այլ կերպ այդ միջոցները ներգրավելու հնարավորություն, որ կարողանան մասնակցել առավել մեծ արժեքով գործարքների, որը թույլ կտար նրանց աճել:

Նշված խնդրի լուծման նպատակով անհրաժեշտ է բարելավել ՓՄՁ-ների համար ֆինանսների հասանելիությունը: Որպես այդպիսի գործիք կարող է ծառայել ֆակտորինգը, որի կիրառությունը ներկայումս բավարար չէ:

Բանկերի և պետական գնումներին մասնակցող տնտեսավարողների ներկայացուցիչների հետ քննարկումները ցույց են տալիս, որ առկա են որոշ խոչընդոտներ, որոնց լուծումն էապես կարող է մեծացնել ֆակտորինգի կիրառության ծավալները:

Ֆակտորինգի կիրառության կարևորությունն ընդգծվել է նաև ԱՄՆ ՄԶԳ «Հայաստանի գործարար միջավայրի բարելավում» ծրագրի կողմից մշակված «ՓՄՁ-ների ներգրավվածությունը հանրային գնումներին. առկա իրավիճակը և խոչընդոտները» վերջնական հաշվետվությամբ` առաջարկելով «առևտրային բանկերի հետ բանակցությունների արդյունքում ներդնել ֆակտորինգ հանրային գնումների պայմանագրերի համար»[[2]](#footnote-2)։

Հարկ է նշել, որ գնման պայմանագրից ծագող դրամական պահանջի զիջման դիմաց ֆինանսավորման (ֆակտորինգի) պայմանագրի կնքման հնարավորությունը նախատեսված է մի շարք պետությունների օրենսդրությամբ, մասնավորապես ԱՄՆ դաշնային[[3]](#footnote-3), Ֆրանսիայի Հանրապետության[[4]](#footnote-4), ՌԴ[[5]](#footnote-5), Ղազախստանի Հանրապետությանօրենսդրությամբ[[6]](#footnote-6):

«Գնումների մասին» ՀՀ օրենքի 4-րդ հոդվածի համաձայն գնումների մասին Հայաստանի Հանրապետության օրենսդրությունը ներառում է Հայաստանի Հանրապետության քաղաքացիական օրենսգիրքը: Որպես քաղաքացիաիրավական պայմանագրի տարատեսակ հանդիսացող գնման պայմանագրի հիման վրա պահանջի իրավունք ունեցող անձ՝ գնման պայմանագրի կողմ ընտրված մասնակիցն իրավունք ունի ՀՀ քաղաքացիական օրենսգրքի 48-րդ գլխով սահմանված դեպքերում և կարգով կնքել գնման պայմանագրից ծագող դրամական պահանջի զիջման դիմաց ֆինանսավորման (ֆակտորինգի) պայմանագիր:

Այնուամենայնիվ, մատակարարների և ՀՀ ֆինանսական կազմակերպությունների հետ քննարկումները ցույց տվեցին, որ առկա են մի շարք տեխնիկական խնդիրներ, որոնք թույլ չեն տալիս լիակատար գործածել այս գործիքի հնարավորությունները:

Մասնավորապես խոսքը գնում է Հայաստանի Հանրապետության քաղաքացիական օրենսգրքի 898-րդ հոդվածով սահմանված ծանուցումը ներկայացնելու ժամկետի և հասցեատիրոջ մասին, ինչպես նաև նման ծանուցման հիման վրա վճարումն անմիջապես ֆինանսական գործակալին կատարելու համար անհրաժեշտ կարգավորումների մասին:

Բացի այդ ֆինանսական կազմակերպությունների կողմից տեղեկատվության ստացման կառուցակարգերի բացակայությունը դժվարեցնում է նրանց կողմից վարկային ռիսկի ճիշտ գնահատումը և ևս մեկ խոչընդոտ է հանդիսանում ֆակտորինգի կիրառման համար:

1. **ԿԱՐԳԱՎՈՐՄԱՆ ՆՊԱՏԱԿՆԵՐԸ**

Ելնելով վերոգրյալից` նախագծի նպատակն է ստեղծել պայմաններ ՀՀ գնման պայմանագրից ծագող դրամական պահանջի զիջման դիմաց ֆինանսավորման (ֆակտորինգի) պայմանագրերի միջոցով գնումների մասնակիցների համար առավել նպաստավոր պայմաններով ֆինանսավորման հնարավորություններ ստեղծելու համար:

1. **ԱՌԱՋԱՐԿՎՈՂ ԿԱՐԳԱՎՈՐՈՒՄՆԵՐԸ**

Նախագծով առաջարկվում է լրացումներ կատարել Հայաստանի Հանրապետության կառավարության 2017 թվականի մայիսի 4-ի «Գնումների գործընթացի կազմակերպման կարգը հաստատելու և Հայաստանի Հանրապետության կառավարության 2011 թվականի փետրվարի 10-ի N 168-Ն որոշումն ուժը կորցրած ճանաչելու մասին» N 526-Ն որոշման 1-ին կետի 1-ին ենթակետով հաստատված կարգում, սահմանելով, որ.

* Ընտրված մասնակիցն իրավունք ունի գնման պայմանագրի կնքումից հետո Հայաստանի Հանրապետության քաղաքացիական օրենսգրքի 48-րդ գլխով սահմանված դեպքերում և կարգով կնքել գնման պայմանագրից ծագող դրամական պահանջի զիջման դիմաց ֆինանսավորման (ֆակտորինգի) պայմանագիր,
* Նման պայմանագրի կնքման դեպքում ֆինանսական գործակալը պարտավոր է պատվիրատուին և Հայաստանի Հանրապետության ֆինանսների նախարարությանը ֆակտորինգի պայմանագրի կնքման պահից մեկ աշխատանքային օրվա ընթացքում գրավոր ծանուցել` Հայաստանի Հանրապետության քաղաքացիական օրենսգրքի 898-րդ հոդվածով սահմանված կարգով,
* Պատվիրատուն կամ Հայաստանի Հանրապետության ֆինանսների նախարարության խնդրանքով՝ ֆինանսական գործակալը, պարտավոր է երեք աշխատանքային օրվա ժամկետում նրանց ապացույց ներկայացնել այն մասին, որ դրամական պահանջի զիջումը ֆինանսական գործակալին իրականում տեղի է ունեցել: Եթե ֆինանսական գործակալը չի կատարում այդ պահանջը, տվյալ պահանջով վճարումն իրականացվում է ընտրված մասնակցին` ի կատարումն վերջինիս հանդեպ ունեցած պարտավորության,
* Ֆինանսական գործակալն իրավունք ունի պատվիրատուից կամ Հայաստանի Հանրապետության ֆինանսների նախարարությունից պահանջել և ստանալ Ֆակտորինգի պայմանագրի առարկա հանդիսացող պահանջի համար հիմք հանդիսացած գնման պայմանագրի, ներառյալ դրա կատարման վերաբերյալ տեղեկատվություն, բացառությամբ Հայաստանի Հանրապետության օրենսդրությամբ սահմանված դեպքերի,
* Ֆակտորինգի պայմանագրի կնքման մասին ծանուցում ստացած լինելու դեպքում լիազորված մարմինը վճարումը կատարում է ֆինանսական գործակալին:

1. **ԱԿՆԿԱԼՎՈՂ ԱՐԴՅՈՒՆՔՆԵՐԸ**

Ակնկալվում է, որ նախագծի ընդունմամբ կստեղծվեն պայմաններ գնման պայմանագրից ծագող դրամական պահանջի զիջման դիմաց ֆինանսավորման (ֆակտորինգի) պայմանագրերի միջոցով գնումների մասնակիցների համար առավել նպաստավոր պայմաններով ֆինանսավորման հնարավորություններ ստեղծելու համար:

1. **ԿԱՊԸ ՌԱԶՄԱՎԱՐԱԿԱՆ ՓԱՍՏԱԹՂԹԵՐԻ ՀԵՏ**

Նախագծի ընդունումը ապահովում է «Փոքր և միջին ձեռնարկատիրության զարգացման 2020-2024 թվականների ռազմավարությունը և դրանից բխող 2020-2022 թվականների գործողությունների ծրագիրը հաստատելու մասին» Հայաստանի Հանրապետության կառավարության 2020 թվականի օգոստոսի 27–ի №1443-Լ որոշման Հավելված №2–ի 3.6 կետի (խթանել ՓՄՁ-ների մասնակցությունը պետական գնումներին) և 1.2.1 կետի (ակտիվների հիմքով ֆինանսավորման (ֆակտորինգ, առևտրի ֆինանսավորում) կիրառության համար նպաստավոր միջավայրի (այդ թվում օրենսդրական) խոչընդոտների դուրս բերում) դրույթների կատարումը։

1. **ՆԱԽԱԳԻԾԸ ՄՇԱԿՈՂ ՄԱՐՄԻՆՆԵՐԸ**

Նախագիծը մշակվել է ՀՀ Էկոնոմիկայի նախարարության, Վերակառուցման և Զարգացման Եվրոպական Բանկի և Հայաստանի Ներդրումային Խորհրդի կողմից:

1. **ԼՐԱՑՈՒՑԻՉ ՖԻՆԱՆՍԱԿԱՆ ՄԻՋՈՑՆԵՐԻ ԱՆՀՐԱԺԵՇՏՈՒԹՅՈՒՆԸ և ՊԵՏԱԿԱՆ ԲՅՈՒՋԵԻ ԵԿԱՄՈՒՏՆԵՐՈՒՄ և ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԸ**

Նախագծի ընդունումը ՀՀ պետական և տեղական ինքնակառավարման մարմինների բյուջեներում լրացուցիչ ֆինանսական միջոցների վերաբաշխման անհրաժեշտություն չի առաջացնում։

1. <https://www.oecd.org/south-east-europe/programme/OECD-Public-Procurement-Policy-Briefing-Note.pdf> [↑](#footnote-ref-1)
2. Տե́ս ԱՄՆ ՄԶԳ «Հայաստանի գործարար միջավայրի բարելավում» ծրագրի կողմից մշակված «ՓՄՁ-ների ներգրավվածությունը հանրային գնումներին. առկա իրավիճակը եվ խոչընդոտները» վերջնական հաշվետվությունը: [↑](#footnote-ref-2)
3. Տե́ս 41 U.S. Code § 6305 (b) (1) [↑](#footnote-ref-3)
4. Տե́ս ԱՄՆ ՄԶԳ «Հայաստանի գործարար միջավայրի բարելավում» ծրագրի կողմից մշակված «ՓՄՁ-ների ներգրավվածությունը հանրային գնումներին. առկա իրավիճակը եվ խոչընդոտները» վերջնական հաշվետվությունը: [↑](#footnote-ref-4)
5. Տե́ս մասնավորապես ՌԴ Գերագույն դատարանի 23.04.2019 թ. N АКПИ19-112 որոշումը, [↑](#footnote-ref-5)
6. Տե́ս մասնավորապես Ղազախստանի Հանրապետության «Պետական գնումների մասին» օրենքի 45-րդ հոդվածը, [↑](#footnote-ref-6)